Národná rada  Slovenskej  republiky
VI. volebné obdobie

(Návrh) 

ZÁKON
z  .................... 2012
ktorým sa mení a dopĺňa zákon č. 135/1961 Zb. o pozemných komunikáciách (cestný zákon) v znení neskorších predpisov

Národná rada Slovenskej republiky sa uzniesla na tomto zákone:

Čl. I

Zákon č. 135/1961 Zb. o pozemných komunikáciách (cestný zákon) v znení zákona Slovenskej národnej rady č. 72/1969 Zb., zákona Slovenskej národnej rady č. 139/1982 Zb., zákona č. 27/1984 Zb., zákona Národnej rady Slovenskej republiky č. 160/1996 Z. z., zákona č. 58/1997 Z. z., zákona č. 395/1998 Z. z., zákona č. 343/1999 Z. z., zákona č. 388/2000 Z. z., zákona č. 416/2001 Z. z., zákona č. 439/2001 Z. z., zákona č. 524/2003 Z. z., zákona č. 534/2003 Z. z., zákona č. 639/2004 Z. z., zákona č. 725/2004 Z. z., zákona č. 93/2005 Z. z., zákona č. 479/2005 Z. z., zákona č. 25/2007 Z. z., zákona č. 275/2007 Z. z., zákona č. 664/2007 Z. z., zákona č. 86/2008 Z. z., zákona č. 8/2009 Z. z., zákona č. 70/2009 Z. z.,  zákona č. 60/2010 Z. z., zákona č. 144/2010 Z. z. a zákona č. 249/2011 Z. z. sa mení a dopĺňa takto:

1.	V § 8  odseky 11 a 12 znejú:

„(11) Na stĺpoch verejného osvetlenia pozemných komunikácií a na stĺpoch trolejového vedenia v súvisle zastavanom území obce sa môžu umiestňovať dopravné značky a dopravné zariadenia, len ak nezasiahnu do prejazdného profilu pozemnej komunikácie; okrem diaľnic a rýchlostných ciest sa môžu informačné zariadenia umiestňovať, len ak nezasiahnu do prejazdného profilu pozemnej komunikácie, nebude možné si ich zameniť s dopravnou značkou alebo dopravným zariadením a nebudú brániť viditeľnosti dopravných značiek a dopravných zariadení.  
 (12) Skládky materiálov, ako aj iné zariadenia, ktoré neslúžia pre správu pozemných komunikácii ani pre riadenie cestnej premávky a prevádzku dopravy, je zakázané umiestňovať v priestore križovatky a v rozhľadovom poli vodiča a v križovatke.“. 

2.	V § 10 odsek 3 znie:

„(3) Mimo súvisle zastavaného územia je zakázané umiestňovať informačné, reklamné a propagačné zariadenie  250 m od osi vozovky priľahlého jazdného pásu pozemnej komunikácie alebo od osi vetvy jej križovatky. Okrem označenia prevádzky je v súvisle zastavanom  území  zakázané umiestňovať informačné, reklamné a propagačné zariadenie  80 m od osi vozovky priľahlého jazdného pásu pozemnej komunikácie alebo od osi vetvy jej križovatky.“.

3.	§ 10 sa dopĺňa  odsekmi 4 až 8, ktoré znejú: 

„(4) Reklamné, informačné a propagačné zariadenia 3)  umiestnené v rozpore s odsekom 3, je ich vlastník alebo užívateľ povinný odstrániť na základe výzvy a v lehote určenej príslušným cestným správnym orgánom. Ak vlastník alebo  užívateľ v určenej lehote reklamné, informačné a propagačné zariadenie neodstráni, cestný správny orgán podá na príslušný stavebný úrad podnet na odstránenie reklamného, informačného a propagačného zariadenia.11) Stavebný úrad je povinný rozhodnúť o odstránení reklamného, informačného a propagačného zariadenia na náklady vlastníka alebo užívateľa nehnuteľnosti v lehote 30 dní odo dňa doručenia podnetu cestného správneho orgánu. Cestný správny orgán má postavenie dotknutého orgánu,2aa)  ktorý v konaní uplatňuje svoju pôsobnosť pri ochrane pozemnej komunikácie záväzným stanoviskom.2ab) Do doby rozhodnutia stavebného úradu o odstránení reklamného, informačného a propagačného zariadenia nariadi cestný správny orgán vlastníkovi alebo užívateľovi jeho zakrytie v lehote určenej cestným  správnym orgánom. Na výzvu, na vydanie záväzného stanoviska a na nariadenie zakrytia reklamného, informačného a propagačného zariadenia sa nevzťahuje všeobecný predpis o správnom konaní.1) Ak nie je možné určiť vlastníka alebo užívateľa reklamného, informačného a propagačného zariadenia alebo vlastníka pozemku alebo stavby, na ktorom je reklamné, informačné a propagačné zariadenie umiestnené, stavebný úrad nariadi odstránenie takých zariadení vlastníkovi alebo správcovi cesty. Vlastník alebo správca cesty odstráni reklamné, informačné a propagačné zariadenie na náklady vlastníka alebo užívateľa tohto zariadenia.

(5) Cestný správny orgán nariadi odstránenie hnuteľnej veci umiestnenej, zriadenej alebo prevádzkovanej na pozemnej komunikácií v rozpore s odsekom 3, § 8 ods. 1 alebo s § 11 ods. 2, jej vlastníkovi, užívateľovi alebo tomu, kto ju umiestnil na jeho náklady. Ak vlastník, užívateľ alebo ten, kto hnuteľnú vec umiestnil v určenej lehote hnuteľnú vec neodstráni, cestný správny orgán nariadi jej odstránenie vlastníkovi alebo správcovi cesty. Vlastník alebo  správca cesty odstráni hnuteľnú vec na náklady vlastníka, užívateľa alebo toho, kto hnuteľnú vec umiestnil. 

 (6) Cestný správny orgán následne vyzve vlastníka, užívateľa alebo toho, kto hnuteľnú vec umiestnil, aby ju prevzal v určenej  lehote. Ak vlastník, užívateľ alebo ten, kto hnuteľnú vec umiestnil ju v určenej lehote neprevezme, nariadi cestný správny orgán vlastníkovi alebo správcovi cesty likvidáciu hnuteľnej veci na náklady vlastníka, užívateľa alebo toho, kto hnuteľnú vec umiestnil.
(7) Ak nie je cestnému správnemu orgánu známy vlastník, užívateľ alebo ten, kto hnuteľnú vec umiestnil, pričom ho nemožno ani dodatočne zistiť,  cestný správny orgán zverejní výzvu na odstránenie hnuteľnej veci spôsobom v mieste obvyklým a po márnom uplynutí lehoty 15 dní odo dňa zverejnenia výzvy nariadi vlastníkovi alebo správcovi cesty likvidáciu hnuteľnej veci na náklady vlastníka alebo správcu cesty. 
(8) Vlastník alebo užívateľ reklamného, informačného a propagačného zariadenia umiestneného v rozpore s odsekom 3 nemá nárok na náhradu škody, ktorá mu vznikla s ich odstránením; vlastník, užívateľ alebo ten kto  hnuteľnú vec umiestnil v rozpore s odsekom 3, § 8 ods. 1 alebo s § 11 ods. 2 nemá nárok na náhradu škody, ktorá mu vznikla s ich odstránením.“. 

Poznámka pod čiarou k odkazu 3  znie: 
„3) §71 ods. 1 písm. c) zákona č. 50/1976 Zb. 

4.	Doterajší text § 22a sa označuje ako odsek 1. 

5.	V § 22a ods. 1 písmeno ch) znie:
„ch) umiestni v priestore križovatky a v rozhľadovom poli vodiča a v križovatke skládky materiálov alebo iné zariadenia, ktoré neslúžia pre správu pozemných komunikácií ani pre riadenie cestnej premávky a prevádzku dopravy.“.

6.	V § 22a sa odsek 1 dopĺňa písmenami k) a l), ktoré znejú:
 „k) umiestni reklamné, informačné a propagačné zariadenie v rozpore s § 10 ods. 3,
  l) neodstráni alebo nezakryje reklamné, informačné a propagačné zariadenie v lehote určenej cestným  správnym orgánom.“.

7.	§ 22a sa dopĺňa odsekom 2, ktorý znie:
„(2) Cestný správny orgán  a obec v rozsahu svojej pôsobnosti uložia pokutu vo výške 10 000 eur právnickej osobe alebo fyzickej osobe oprávnenej na podnikanie podľa osobitných predpisov9, ak nezakryje  v lehote určenej cestným  správnym orgánom reklamné, informačné a propagačné zariadenie.“ 

8.	V § 22c ods. 1 písmeno h) znie:
„h) umiestni v priestore križovatky a v rozhľadovom poli vodiča a v križovatke skládky materiálov alebo iné zariadenia, ktoré neslúžia pre správu pozemných komunikácií ani pre riadenie cestnej premávky a prevádzku dopravy.“.

9.	V § 22c sa odsek 1 dopĺňa písmenami j) a k), ktoré znejú:

„j) umiestni reklamné, informačné a propagačné zariadenie v rozpore s § 10 ods. 3,
  k) neodstráni alebo nezakryje  reklamné, informačné a propagačné zariadenie v lehote určenej cestným  správnym orgánom.“. 

10.	V § 22c ods. 3 sa za slová „písm. i)“ vkladajú slová „až k)“.

11.	Za § 24c sa vkladá § 24d, ktorý znie: 

„§ 24d

(1)	Do jedného roka odo dňa účinnosti tohto zákona cestné správne orgány vyzvú vlastníkov alebo užívateľov reklamných, informačných a propagačných zariadení umiestnených predo dňom účinnosti tohto zákona v rozpore s § 10 ods. 3 na ich odstránenie; do jedného roka odo dňa účinnosti tohto zákona cestné správne orgány vyzvú vlastníkov, užívateľov alebo toho kto  hnuteľnú vec umiestnil predo dňom účinnosti tohto zákona v rozpore s § 10 ods. 3, § 8 ods. 1 alebo s § 11 ods. 2 na ich odstránenie.

(2) Reklamné, informačné a propagačné zariadenia umiestnené predo dňom účinnosti tohto zákona v rozpore s § 10 ods. 3 sú vlastníci alebo užívatelia týchto zariadení povinní odstrániť do dvoch rokov odo dňa účinnosti tohto zákona.“. 

(3) Po uplynutí doby uvedenej v odseku 2 sú vlastníci alebo správcovia ciest  oprávnení podať  návrh na odstránenie reklamných, informačných a propagačných zariadení podľa osobitného predpisu.11) 

Čl. II

Tento zákon nadobúda účinnosť 1. januára  2013.